《奉次湘乡相侯韵赠巴陵老儒吴南屏即题所著国风原指后》
清代·张文虎

闭门研经几砻筛，摄齐升堂五鹿摧。等身著书老更健，一舸浮江远肯来。

洗兵欲倾东海水，访旧重话西厅槐。祇园小饮今雨集，急溜共听飞湍豗。

良玉在璞有含蕴，和风著人无牾乖。文章不拾韩柳唾，诗句耻拨阴何灰。

即今东南渐舒困，虽有旱潦仍免灾。中兴戡乱首郭李，名世重望专伊莱。

保障岩疆众所母，包罗贤俊公皆孩。大施文教剔鼠蠹，豫养蒙孺消蜂豺。

感通情性孰诗若，动言淫奔毋固哉。好学深思在达识，以意逆志非浪猜。

考求篇什曩有愿，中值干戈兹久隤。当时借物托褒刺，正似微词书定哀。

会正人心抉茅塞，先明古义袪尘霾。维侯勋业白日烂，吾子撰述秋霜皑。

衰慵自幸窥豹管，流俗何恤惊蛇杯。国风既看症结解，雅颂亦冀康庄开。

郊禖履拇未敢信，勿徇郑说诬姜邰。

作者简介：（1808—1885）江苏南汇人，字孟彪，又字啸山，自号天目山樵，又号华谷里民。诸生。同治中入曾国藩幕，保候选训导。曾应金陵书局聘，校《史记》，世称善本。晚讲学于南菁书院。习经史、小学、历算、乐律。尝馆金山钱熙祚家三十年，校《守山阁丛书》、《指海》等数百种。喜读《儒林外史》，有评点本。另有《校刊史记札记》、《古今乐律考》、《舒艺室随笔》、《舒艺室杂著》等。